Jeugdag: ‘Gedeelde ervaring skep nuwe vorm van samehorigheid’Die ikoniese foto van Hector Pieterson geneem deur Sam Nzima. “Ons betuig hiermee ook ons meelewing met die ongelooflike gevoelens van verlies wat soveel families sekerlik nou nog met die herdenking van hierdie tragedie ervaar,” het dr. Conrad Steenkamp, hoof van die Afrikaanse Taalraad, gesê. Steenkamp het gesê Sharpeville raak nog steeds almal van ons. “Ook Afrikaans dra steeds die letsels van ’76. Die voorstelling van Afrikaans as die taal van die onderdrukker loop steeds diep en resoneer met baie studente op talle kampusse; ook met amptenare of politici wat hulle vir die uitrangering van die taal beywer.” Volgens Steenkamp is baie onreg inderdaad in Afrikaans gepleeg. “Afrikaans is egter vir baie ook die taal waarin hulle téén onreg gestry het en talle Afrikaanse studente het met hulle lewe hiervoor geboet. Afrikaans is óók ŉ taal van bevryding.” Steenkamp het gesê die verengelsing van skole en universiteite, en die oningeligte eise dat Afrikaans moet val, skep nuwe gevoelens van verlies onder Afrikaanssprekendes – toenemend ook onder die sprekers van ons ander inheemse tale. “Hierdie gedeelde ervaring skep nuwe vorms van samehorigheid wat oor tradisionele grense heen reik, selfs al verdeel wanbegrip, onuitgesproke pyn en geweld mense nog. Die Afrikaanse Taalraad streef na ware versoening tussen die sprekers van Afrikaans asook met die sprekers van ander tale. Die pad na versoening vereis wedersydse erkenning van mekaar se pyn, empatie en ŉ herontdekking van die waarde van gesprekvoering. Vir baie mense begin hierdie pad in Soweto in 1976.”